[pic] | ЕВРОПЕЙСКА КОМИСИЯ |

Брюксел, 7.6.2010

COM(2010)293 окончателен

2010/0161 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за даване на разрешение на Полша да въведе специална мярка за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност

ОБЯСНИТЕЛЕН МЕМОРАНДУМ

Контекст на предложението

Съгласно член 395 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност[1] (наричана по-долу „Директива за ДДС“) Съветът, действащ с единодушие по предложение на Комисията, може да разреши на всяка държава-членка да прилага специални мерки за дерогация от разпоредбите на посочената директива, за да се опрости процедурата по събиране на данъка върху добавената стойност (ДДС) или за да се предотвратят определени форми на отклоняване от данъчно облагане.

С писмо, заведено в Генералния секретариат на Комисията на 16 ноември 2009 г., Република Полша поиска разрешение да въведе мярка за дерогация от член 26, параграф 1, буква а) и член 168 от Директивата за ДДС.

В съответствие с член 395, параграф 2 от Директивата за ДДС с писмо от 14 декември 2009 г. Комисията информира останалите държави-членки за отправеното от Република Полша искане. С писмо от 17 декември 2009 г. Комисията уведоми Република Полша, че разполага с пълната информация, необходима за разглеждане на искането по описания по-долу ред.

По-голямата част от предприятията в Република Полша (над 95 %) са от категорията на микропредприятията, като много от тях са семейни предприятия; често колите, притежавани или закупени на лизинг от тези предприятия, се използват както за служебни, така и за лични нужди, докато по-големите дружества често предлагат на своите служители като възнаграждение нефинансови облаги като фирмени превозни средства, които също се използват както за служебни, така и за лични нужди. Накратко, повечето коли, които са собственост на предприятия, се използват както за служебни, така и за лични нужди. Съгласно член 26, параграф 1, буква а) от Директивата за ДДС понастоящем предприятията, които използват превозните средства за лични нужди, дължат данък върху тази част от доставките, която се отнася до употребата за лични нужди.

Тъй като някои превозни средства са проектирани да бъдат еднакво подходящи както за служебни, така и за лични нужди, полските власти твърдят, че е трудно да бъде установено с точност в каква степен данъчно задълженото лице използва тези превозни средства за лични нужди. Това се отнася както за данъчно задължените лица, така и за данъчните органи, от които се изисква да проверят в каква степен превозното средство се използва за лични нужди.

За да преодолее тези затруднения и да опрости прилагането на системата за ДДС, Република Полша иска дерогация, която да ѝ позволи да премахне данъчното облагане на употребата за лични нужди на някои превозни средства, но също и да ограничи правото на приспадане на данъчен кредит върху първоначалната покупка или наемането на тези превозни средства до 60 %. Полските власти са установили, че този процент отговаря на средния дял от времето, през което този вид превозни средства се използват за служебни нужди.

Приспадането следва да има таван от 6 000 PLN. Тази цифра е установена въз основа на цената на стандартна кола (55 000 PLN) и има за цел да предотврати прекомерното приспадане на ДДС за луксозни коли, които е по-вероятно да бъдат използвани за лични нужди.

Превозните средства, които са обхванати от тази мярка, имат максимална товароносимост над 500 kg и общо максимално тегло 3,5 тона. Изключение от тази мярка са превозните средства, които са недвусмислено предназначени единствено за служебна дейност, по-специално превозните средства, закупени с цел препродажба или отдаване под наем; превозни средства, предназначени като цяло за превоз на стоки; превозни средства със специално предназначение (напр. превозни средства за пътна помощ, товарачи и погребални коли); и превозни средства, предназначени за превоз на най-малко 10 души, включително шофьора. Целта на това разграничение е прилагането на мярката да бъде ограничено до онези превозни средства, които могат да се използват както за служебни, така и за лични нужди.

Консултации със заинтересованите страни и оценка на въздействието

Не беше необходимо да се провеждат консултации или да се използва външен експертен опит.

Правни елементи на предложението

С решението на Полша се разрешава да въведе специална мярка за дерогация от членове 26 и 168 от Директивата за ДДС що се отнася до приспадането на ДДС, станал дължим при покупката, придобиването, вноса, наемането или купуването на лизинг на някои превозни средства.

Това предложение се основава на член 395 от Директивата за ДДС.

Решението засяга разрешение, дадено на държава-членка по нейно собствено искане, и не представлява задължение.

Поради строгото ограничение във времето и обхвата специалната мярка изглежда съразмерна на търсената цел.

По силата на член 395 от Директивата за ДДС дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решение на Съвета е единственият подходящ инструмент, тъй като то може да бъде насочено към отделна държава-членка.

Отражение върху бюджета

Предложението няма отрицателно отражение върху бюджета на Съюза.

Незадължителни елементи

Предложението включва клауза за изтичане на срока на действие.

2010/0161 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за даване на разрешение на Полша да въведе специална мярка за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[2], и по-специално член 395, параграф 1 от нея,

като взе предвид предложението на Европейската комисия,

като има предвид, че:

1. С писмо, регистрирано в Генералния секретариат на Комисията на 16 ноември 2009 г., Полша поиска разрешение да въведе специална мярка за дерогация от разпоредбите на Директива 2006/112/ЕО за уреждане на правото за приспадане на данъчен кредит върху получените доставки.

2. С писмо от 14 декември 2009 г. Комисията уведоми другите държави-членки за искането, отправено от Полша. С писмо от 17 декември 2009 г. Комисията съобщи на Полша, че разполага с пълната информация, която тя счита за необходима, за да разгледа искането.

3. Някои превозни средства са така проектирани, че да бъдат еднакво подходящи както за служебни, така и за лични нужди. Съгласно настоящата уредба, когато дадено данъчно задължено лице възнамерява да използва за лични нужди превозното средство, при покупката на което е ползвало пълно или частично право на данъчен кредит, то дължи данък върху извършената от него доставка за такива нужди. За данъчно задълженото лице обаче е трудно да установи с точност степента на употреба за лични нужди, а за данъчните органи е трудно да проследят тази употреба.

4. Ето защо, за да опрости процедурата по събиране на данъка върху добавената стойност (ДДС), Полша иска дерогация с цел да ограничи правото на приспадане на данъчен кредит върху покупката на превозно средство, използвано както за служебни, така и за лични нужди до 60 % от ДДС, дължимо при покупката, придобиването, вноса, наемането или купуването на лизинг на някои превозни средства. Така данъчно задълженото лице няма да дължи данък върху извършените от него доставки при употребата на превозното средство за лични нужди.

5. Специалната мярка следва да се прилага единствено за превозни средства с максимална товароносимост от над 500 kg и максимално тегло до 3,5 тона, а правото на приспадане на ДДС не следва да надвишава 6 000 PLN. Определянето на максимална сума за приспадане на ДДС има за цел да предотврати прекомерното приспадане на ДДС, дължим при покупката или наемането на луксозни коли, които е по-вероятно да бъдат използвани за лични нужди. Превозните средства, предназначени за изпълняване на определени функции като превозни средства за пътна помощ, погребални коли и товарачи, както и превозни средства за препродажба или отдаване под наем, не следва да бъдат обхванати от дерогацията.

6. Разрешението следва да важи за ограничен срок и следователно неговото действие следва да изтече на 31 декември 2013 г. В светлината на натрупания до тази дата опит може да бъде изготвена оценка на това дали основанията за дерогацията продължават да са валидни.

7. Дерогацията няма отрицателно въздействие върху собствените ресурси на Съюза, формирани от данъка върху добавената стойност,

ПРИЕ НАСТОЯЩОТО РЕШЕНИЕ:

Член 1

Чрез дерогация от член 168 от Директива 2006/112/ЕО на Полша се разрешава да ограничи до 60 % правото на приспадане на ДДС върху покупката, придобиването, вноса, наемането или купуването на лизинг на превозни средства, до максимален размер от 6 000 PLN.

Това ограничение се прилага единствено за превозни средства с максимално допустима товароносимост над 500 kg и максимално тегло 3,5 тона.

Член 2

Член 1 не се прилага за следните категории превозни средства:

8. превозни средства, закупени за препродажба, отдаване под наем или продажба на лизинг;

9. превозни средства, предназначени за превоз на стоки;

10. превозни средства, предназначени да изпълняват специална функция;

11. превозни средства, предназначени за превоз на най-малко 10 души, включително шофьора.

Член 3

Чрез дерогация от член 26, параграф 1, буква а) от Директива 2006/112/ЕО на Полша се разрешава да не третира като възмездна доставка на услуги употребата за лични нужни на данъчно задълженото лице или за нуждите на неговия персонал, или по-общо за цели, различни от икономическата дейност на лицето, на превозно средство, за което се прилага ограничението по член 1 от настоящото решение.

Член 4

Срокът на действие на настоящото решение изтича на 31 декември 2013 г.

Член 5

Адресат на настоящото решение е Република Полша.

Съставено в Брюксел на […] година.

За Съвета

Председател

[1] ОВ L 347, 11.12.2006 г., стр. 1.

[2] OВ L 347, 11.12.2006 г., стр. 1.